[{"text_idx": "#000000", "text": "Litoviaj j\u0302urnalistoj: Pri tempo estonta pensante"}, {"text_idx": "#000001", "text": "La 10-11an de septembro 2022 c\u0302e la centrolitovia urbeto Auks\u030ctadvaris okazis la 15a Seminario-Kampadejo de Esperantistoj J\u0302urnalistoj, do jubilea. Fakte, inter 23 partoprenantaj nur sep personoj estis j\u0302urnalistoj, kaj la ceteraj \u2013 legantoj. Solidigis la seminarion du gravuloj de Litova Esperanto-Asocio \u2013 prezidanto Povilas Jegorovas kaj g\u0302enerala sekretario Asta Nastaravic\u030ciu\u0304te\u0307."}, {"text_idx": "#000002", "text": "La \u201cserioza\u201d parto de la programo ne estis strec\u0302a \u2013 nur du prelegoj. Iama melburnano (Au\u0306stralio), j\u0302urnalisto Vytautas Jus\u030cka prezentis statistike farc\u0302itan litovan elmigradon kaj analizis g\u0302in. Vigla enhave kaj prezente estis la prelego de la redaktoro Vytautas Ridikas el la iama BET-urbo Utena. Li per konkretaj ekzemploj ilustris, kiel li sukcesas pri eldonado de regiona gazeto. Dum la diskutado li prezentis sin adepto de Esperanto."}, {"text_idx": "#000004", "text": "La Seminarion kronis diskutado pri la senco kaj esenco de Esperanto. G\u0302i ne estis anticipe preparita, tial la diskutantoj ofte deflankig\u0302is de la temo kaj parolis pri neligitaj aferoj. Menciinda estas la juna esperantistino Severija Marija Banaityte\u0307 (nepino de la konata esperantisto Valdas Banaitis), kiu tre aktive kaj valore kontribuis al la diskuto. Restis nesolvita la demando, c\u0302u la j\u0302urnalistaj seminarioj jam c\u0302esu, au\u0306 c\u0302u ili plue dau\u0306ru, eble en iom alia formo. Ni vivu kaj vidu! Multajn fotojn faris Choe Taesok. Ili estas publikigitaj en la Facebook-pag\u0302o de Litova Esperanto-Asocio kaj en ties retejo: "}]